คาดระยะสั้นทองร่วงแตะ1.5พันเหรียญ
บลจ.กสิกรไทยมองระยะสั้นทองแตะ 1,500 เหรียญ/ออนซ์ ตลาดหุ้นยังผันผวนแนะซบกองทุนตราสารหนี้รอตลาดชัด
28 ก.ย. 2554

บลจ.กสิกรไทยมองระยะสั้นทองแตะ 1,500 เหรียญ/ออนซ์ ตลาดหุ้นยังผันผวนแนะซบกองทุนตราสารหนี้รอตลาดชัด 
บริษัทหลักทรัพย์จัดการกองทุน (บลจ.) กสิกรไทย เปิดเผยว่า บลจ.กสิกรไทยมองว่าทองคำอาจอ่อนตัวลงไปแตะระดับ 1,500 เหรียญสหรัฐต่อออนซ์ในระยะสั้น แต่ในระยะยาวปัญหาหนี้สินในยุโรป ประกอบกับสภาพเศรษฐกิจที่เปราะบางในสหรัฐฯ ยังเป็นปัจจัยบวกต่อราคาทองคำ จึงเป็นโอกาสที่ผู้ลงทุนทยอยเข้าลงทุนเพิ่มเห็นได้จากเงินใหม่ที่เข้ามาลงทุนในกองทุนเปิดเค-โกลด์ (K-GOLD) เพิ่มในช่วงวันที่ 22 – 26 ก.ย.กว่า 1,000 ล้านบาท สวนทางราคาทองคำปรับตัวลง 




นอกจากนี้มองว่าราคาทองคำและตลาดหุ้นยังผันผวนจึงแนะนำให้ผู้ลงทุนระยะสั้นชะลอลงทุนออกไปจนกว่าภาพตลาดจะชัดเจนมากขึ้น ส่วนนักลงทุนระยะยาวอาจจะแบ่งเงินเพื่อทยอยลงทุนได้ เนื่องจากตลาดหุ้นในปัจจุบันอยู่ในระดับที่ค่อนข้างต่ำ โดยผู้ลงทุนสามารถพักเงินลงทุนในกองทุนตลาดเงิน (K-MONEY) หรือลงทุนในกองทุนตราสารหนี้แบบมีกำหนดระยะเวลาเสี่ยงต่ำ ลงทุนพันธบัตรรัฐบาลไทยหรือต่างประเทศซึ่งมั่นคงมีระดับความน่าเชื่อถือใน 2 อันดับแรกและป้องกันความเสี่ยงอัตราแลกเปลี่ยน
ในส่วนของกองทุนหุ้นของบลจ.กสิกรไทยได้เพิ่มสัดส่วนถือเงินสดไปในช่วง 1 เดือนที่ผ่านมา โดยขณะนี้ยังไม่ได้มองเป็นโอกาสในการลงทุน เพราะสถานการณ์โลกมีความไม่แน่นอนสูง และหากสถานการณ์โลกคลี่คลายตลาดหุ้นไทยน่าจะมีทิศทางที่ดีจากเศรษฐกิจไทยที่ยังเติบโตกำไรบริษัทจดทะเบียน(บจ.)ในไตรมาส3ยังขยายตัวดี โดยเฉพาะกลุ่มธนาคาร สื่อสารและอาหาร ส่งผลบวกต่อหุ้นไทยได้ แม้กำไรอาจจะชะลอตัวตามเศรษฐกิจโลก แต่มาตรการปรับลดภาษีนิติบุคคลจะหนุนให้กำไรในปีหน้าขยายตัวระดับ 10 – 12% ได้